title: 2014/792/EÚ: Rozhodnutie Komisie z  13. novembra 2014 o systéme včasného varovania, ktorý majú požívať povoľujúci úradníci Komisie a výkonné agentúry

text:
               14.11.2014

               SK

               Úradný vestník Európskej únie

               L 329/68

         ROZHODNUTIE KOMISIE
   z 13. novembra 2014
   o systéme včasného varovania, ktorý majú požívať povoľujúci úradníci Komisie a výkonné agentúry

      (2014/792/EÚ)

   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (1), a najmä na jeho článok 56 ods. 1,
   so zreteľom na nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (2), a najmä na jeho článok 17,
   so zreteľom na nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (3), a najmä na jeho článok 7 ods. 6 a článok 11,
   keďže:

               (1)

               Komisia, ktorá je zodpovedná za plnenie všeobecného rozpočtu Európskej únie a používanie akýchkoľvek iných finančných prostriedkov, ktoré spravuje Únia, s náležitým ohľadom na zásadu riadneho finančného hospodárenia stanovenú v článkoch 30 až 33 nariadenia (EÚ, Euratom) č. 966/2012, je viazaná povinnosťou bojovať proti podvodom a akémukoľvek inému protiprávnemu konaniu poškodzujúcemu finančné záujmy Únie. S cieľom zabezpečiť, aby boli povoľujúci úradníci Komisie a výkonné agentúry plne informované o hrozbách pre finančné záujmy Únie, je dodatočne k rozhodnutiu Komisie C(2014)2784 (4) potrebné stanoviť interné pravidlá.

               (2)

               Na účely boja proti podvodom a ochrany finančných záujmov Únie Komisia používa centrálnu databázu vylúčených subjektov (ďalej len „databáza CED“), ako sa uvádza v článku 108 nariadenia (EÚ, Euratom) č. 966/2012 a v nariadení Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov (5) a systém včasného varovania (ďalej len„systém EWS“), ako sa uvádza v rozhodnutí Komisie 2008/969/ES, Euratom zo 16. decembra 2008 o systéme včasného varovania na použitie povoľujúcimi úradníkmi Komisie a výkonnými agentúrami (6). Pokiaľ legislatívny orgán neprijme návrh zmeny nariadenia o rozpočtových pravidlách (7), je potrebné zaistiť, aby bol systém EWS naďalej účinný.

               (3)

               V prechodnom období musí ostať účel systému EWS v podstate rovnaký. Mal by zabezpečiť v rámci Komisie a jej výkonných agentúr obeh utajovaných skutočností prostredníctvom registrácie varovaní v systéme EWS o osobách, ktoré by mohli ohroziť finančné záujmy a reputáciu Únie alebo akékoľvek finančné prostriedky, ktoré spravuje Únia.

               (4)

               Vzhľadom na to, že riaditelia výkonných agentúr majú pri plnení operačných rozpočtových prostriedkov postavenie povoľujúcich úradníkov Komisie vymenovaných delegovaním, mali by mať prístup do systému EWS rovnakým spôsobom ako útvary Komisie pre správu administratívnych a operačných rozpočtových prostriedkov.

               (5)

               Vzhľadom na to, že vedúci delegácií Únie konajúci ako povoľujúci úradníci vymenovaní subdelegovaním v súlade s článkom 56 ods. 2 nariadenia (EÚ, Euratom) č. 966/2012 majú pri plnení operačných rozpočtových prostriedkov postavenie povoľujúcich úradníkov Komisie vymenovaných delegovaním, mali by mať prístup do systému EWS rovnakým spôsobom ako útvary Komisie pre správu administratívnych a operačných rozpočtových prostriedkov.

               (6)

               Európsky úrad pre boj proti podvodom (OLAF) má podľa článku 7 ods. 6 nariadenia Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999, povinnosť bezodkladne informovať útvary Komisie o prebiehajúcom vyšetrovaní, keď sa vyšetrovaniami preukáže, že by mohlo byť vhodné prijať ochranné administratívne opatrenia na ochranu finančných záujmov Únie. Podľa článku 11 nariadenia (EÚ, Euratom) č. 883/2013 má tiež povinnosť vypracovať správu po uzavretí vyšetrovania spolu s odporúčaniami, v ktorých sa v relevantných prípadoch uvedie akékoľvek opatrenie, ktoré sa má prijať najmä zo strany inštitúcií. Aby mohol zodpovedný povoľujúci úradník požiadať o varovanie, je potrebné stanoviť, ktoré informácie má úrad OLAF predložiť Komisii.

               (7)

               Úrad OLAF by mal mať prístup do systému EWS na účely plnenia svojich regulačných vyšetrovacích úloh, svojej spravodajskej služby a činností spojených s predchádzaním podvodom, ktoré vykonáva podľa nariadenia (EÚ, Euratom) č. 883/2013.

               (8)

               Z dôvodov zjednodušenia by sa fungovanie systému EWS malo zjednodušiť, počet kategórií varovaní by sa mal znížiť, ich rozsah pôsobnosti by sa mal objasniť a názov varovaní by mal byť vysvetľujúci.

               (9)

               Zodpovedný povoľujúci úradník by mal navrhnúť varovania o overení založené na informáciách zaslaných úradom OLAF, a to po konzultácii s Generálnym riaditeľstvom pre rozpočet a Právnym servisom v úzkej spolupráci s úradom OLAF.

               (10)

               Zodpovedný povoľujúci úradník by mal navrhnúť varovania o vylúčení a v prípade potreby by ich malo centralizovaným spôsobom posúdiť Generálne riaditeľstvo pre rozpočet a Právny servis. V prípade, že sa tieto varovania o vylúčení navrhujú na základe informácií zaslaných úradom OLAF, mali by sa posudzovať v úzkej spolupráci s úradom OLAF. Rovnaký postup by sa mal uplatňovať, keď zodpovedný povoľujúci úradník plánuje prijať opatrenie, ktoré by mohlo mať nepriaznivý vplyv na práva dotknutej osoby.

               (11)

               Zodpovedný povoľujúci úradník by mal rozhodnúť o dôsledkoch, ktoré sú potrebné na ochranu finančných záujmov Únie, v úzkej spolupráci s úradom OLAF a mal by úrad OLAF informovať o tomto rozhodnutí.

               (12)

               Zodpovedný povoľujúci úradník by mal byť zodpovedný za žiadosť o vloženie, úpravu alebo zrušenie alebo obnovenie varovaní. S cieľom zachovať primeranú úroveň kontroly by sa takéto žiadosti mali vykonať na úrovni hierarchie stanovenej v rozhodnutí Komisie C(2014)2784.

               (13)

               Účtovník by mal prostredníctvom centrálneho účtovného systému Komisie zabezpečiť primerané technické podmienky na účinné uplatňovanie systému EWS.

               (14)

               Podrobné informácie o príkazoch na vymáhanie alebo prikázaniach pohľadávky budú dostupné pre všetky útvary Komisie a výkonné agentúry prostredníctvom centrálneho účtovného systému Komisie. Varovanie W3a (prikázanie pohľadávky) a varovanie W4 (príkaz na vymáhanie) podľa rozhodnutia 2008/969/ES, Euratom by sa mali prestať používať. Táto jediná informácia systematicky neodôvodňuje varovanie. Vyžaduje si to analýzu všetkých okolností špecifických pre daný prípad zo strany zodpovedného povoľujúceho úradníka s cieľom rozhodnúť, či je varovanie potrebné alebo nie.

               (15)

               V nariadení Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (8) sa výslovne stanovuje, že pri spracúvaní osobných údajov Komisia musí dodržiavať požiadavky na zákonné spracúvanie a požiadavky súvisiace s prenosom údajov v ňom ustanovené a že toto spracúvanie podlieha predbežnej kontrole Európskeho dozorného úradníka pre ochranu údajov v nadväznosti na oznámenie úradníka Komisie pre ochranu údajov.

               (16)

               V ustanoveniach o ochrane údajov by sa mali stanoviť práva osôb, ktorých údaje sa vkladajú alebo by sa mohli vkladať do systému EWS.

               (17)

               Na určité práva na ochranu údajov sa vzťahujú výnimky stanovené v článku 20 nariadenia (ES) č. 45/2001, ktoré sa musia analyzovať podľa jednotlivých prípadov a uplatňovať dočasne. O uplatňovaní týchto výnimiek by mal rozhodnúť útvar zodpovedný za žiadosť o vloženie, úpravu vrátane opravy alebo zrušenia príslušnej informácie.

               (18)

               Osoba, na ktorú sa vzťahuje možné varovanie o vylúčení, by mala mať možnosť vyjadriť svoje stanovisko v písomnej forme, a to pred žiadosťou o registráciu varovania, ktoré sa týka uvedenej osoby, v systéme EWS. Dotknutá osoba by mala mať rovnakú možnosť, keď zodpovedný povoľujúci úradník plánuje prijať opatrenie, ktoré by mohlo mať nepriaznivý vplyv na jej práva.

               (19)

               Táto možnosť by sa vo výnimočných prípadoch mala odložiť s cieľom zachovať dôvernosť vyšetrovania alebo vnútroštátneho súdneho konania, ak existujú závažné legitímne dôvody.

               (20)

               Rozhodnutie 2008/969/ES, Euratom by sa malo naďalej uplatňovať do 1. júla 2015, keďže je potrebné na zaistenie dodržiavania nariadení Rady o reštriktívnych opatreniach, ktoré vychádzajú z článku 215 Zmluvy o fungovaní Európskej únie (ZFEÚ), kým účtovný systém založený na akruálnom princípe (ABAC) zohľadňuje informácie zahrnuté do príslušnej databázy útvaru zodpovedného za nástroje zahraničnej politiky. Má to formu registrácie varovania W5b, ktoré sa uvádza v rozhodnutí 2008/969/ES, Euratom.

               (21)

               Rozhodnutie 2008/969/ES, Euratom by sa na varovania W3a a W4 malo uplatňovať do 1. júla 2015, ktoré by sa dovtedy mali začleniť do varovaní o overení na účely uplatňovania oddielu 4 tohto rozhodnutia.

               (22)

               Vykonávanie tohto rozhodnutia si vyžaduje pravidelné posúdenie fungovania systému EWS a jeho účinného prínosu v rámci ochrany finančných záujmov Únie,

         ROZHODLA TAKTO:
   ODDIEL 1

      VŠEOBECNÉ USTANOVENIA

   Článok 1
   Predmet úpravy, rozsah pôsobnosti a cieľ
   1.   Týmto rozhodnutím sa zriaďuje systém včasného varovania (ďalej len „systém EWS“), ktorý majú používať povoľujúci úradníci Komisie a výkonné agentúry v súvislosti s plnením všeobecného rozpočtu Európskej únie a s akýmikoľvek inými finančnými prostriedkami, ktoré spravuje Únia.
   2.   Systém EWS prispieva k ochrane finančných záujmov a dobrého mena Únie, k boju proti podvodom a k riadnemu finančnému hospodáreniu.
   3.   Cieľom systému EWS je:

               a)

               prostredníctvom registrácie varovaní informovať zodpovedných povoľujúcich úradníkov Komisie a výkonných agentúr, že osoba by mohla predstavovať hrozbu pre finančné záujmy a dobré meno Únie alebo akékoľvek iné finančné prostriedky, ktoré spravuje Únia, a

               b)

               umožniť zodpovedným povoľujúcim úradníkom na základe varovaní vykonať overenia alebo prijať náležité opatrenia vrátane tých, ktoré sú uvedené v oddiele 4.

         4.   Informácie pomáhajú zabezpečiť:

               a)

               prevenciu rizík prostredníctvom overenia na základe včasnej informácie o osobe, ktorá je podozrivá z tohto konania alebo sa na ňu vzťahujú zistenia týkajúce sa tohto konania:

                           —

                           závažnej chyby alebo nezrovnalosti,

                           —

                           profesionálneho pochybenia,

                           —

                           závažného porušenia zmluvy alebo

                           —

                           podvodu, korupcie alebo akékoľvek protiprávneho konania poškodzujúceho finančné záujmy Únie, ako sa uvádza v článku 141 delegovaného nariadenia (EÚ) č. 1268/2012 (9);

               b)

               vylúčenie osoby podľa článku 106 ods. 1 a v článku 109 ods. 1 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (nariadenie o rozpočtových pravidlách).

         Článok 2
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               a)

               „účtovník“ je účtovník Komisie alebo podriadený, na ktorého účtovník Komisie delegoval niektoré úlohy podľa článku 69 nariadenia (EÚ, Euratom) č. 966/2012;

               b)

               „zodpovedný povoľujúci úradník“ je povoľujúci úradník Komisie vymenovaný delegovaním v zmysle článku 65 nariadenia (EÚ, Euratom) č. 966/2012 zodpovedný v súlade s vnútornými predpismi za plnenie všeobecného rozpočtu Európskej únie (ďalej len „rozpočet“), vrátane riaditeľov výkonných agentúr, povoľujúcich úradníkov vymenovaných subdelegovaním v zmysle článku 65 uvedeného nariadenia, ktorí vykonávajú funkciu riaditeľa, a vedúcich delegácií Únie, ktorí konajú ako povoľujúci úradníci vymenovaní subdelegovaním v súlade s článkom 56 ods. 2;

               c)

               „dotknutá osoba“ je určiteľná osoba, ktorá sa uvádza v nariadení Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov;

               d)

               „zistenia“ sú skutočnosti, ktoré boli zistené počas vykonávania právneho záväzku alebo zaznamenané v rámci auditov alebo vyšetrovaní uskutočnených Dvorom audítorov, Európskym úradom pre boj proti podvodom (OLAF), Útvarom pre vnútorný audit (IAS) alebo v rámci akýchkoľvek iných auditov alebo kontrol v rámci zodpovednosti zodpovedného povoľujúceho úradníka;

               e)

               „právny záväzok“ je záväzok, ktorý prijala Komisia podľa hláv V až VIII časti 1 a časti 2 nariadenia (EÚ, Euratom) č. 966/2012;

               f)

               „osoba“ je akákoľvek fyzická alebo právnická osoba alebo akékoľvek združenie bez právnej subjektivity, ako je:

                           —

                           prijímateľ podľa článku 2 písm. i) nariadenia (EÚ, Euratom) č. 966/2012,

                           —

                           záujemca alebo uchádzač,

                           —

                           žiadateľ o grant,

                           —

                           účastník súťaže o cenu,

                           —

                           platený externý expert podľa článku 204 nariadenia (EÚ, Euratom) č. 966/2012,

                           —

                           osoba, ktoré je oprávnená zastupovať inú právnickú osobu, prijímať v jej mene rozhodnutia alebo ju kontrolovať, ako sa uvádza v článku 106 ods. 1 písm. b) a e) nariadenia (EÚ, Euratom) č. 966/2012;

               g)

               „profesionálne pochybenie“ je porušenie zákonov alebo právnych predpisov alebo etických noriem povolania, ktoré osoba vykonáva, ako aj akékoľvek protiprávne konanie, ktoré má vplyv na jej profesionálnu dôveryhodnosť;

               h)

               „subdodávateľ“ je hospodársky subjekt, ktorý navrhuje záujemca alebo uchádzač alebo dodávateľ, aby vykonal časť zákazky, pričom s ním verejný obstarávateľ nemá žiadny priamy právny záväzok;

               i)

               „závažná chyba alebo nezrovnalosť“ je závažná chyba alebo nezrovnalosť podľa článku 166 ods. 2 delegovaného nariadenia (EÚ) č. 1268/2012;

               j)

               „kontaktná osoba pre varovanie“ je osoba v útvare zodpovednom za žiadosť, ktorá je zodpovedná za spis týkajúci sa varovania až do jeho zrušenia.

         Článok 3
   Fungovanie systému EWS
   1.   Účtovník zabezpečí primerané technické podmienky na účinné fungovanie systému EWS a jeho monitorovanie.
   Účtovník na žiadosť zodpovedného povoľujúceho úradníka vkladá, upravuje, obnovuje a zrušuje varovania v systéme EWS.
   2.   Účtovník prijíma vykonávacie opatrenia týkajúce sa technických aspektov a vymedzuje súvisiace postupy vrátane v oblasti bezpečnosti.
   Účtovník oznamuje uvedené opatrenia útvarom Komisie a výkonným agentúram.
   Článok 4
   Právomoc a postup týkajúci sa žiadosti o varovanie, jeho úpravu, obnovenie alebo zrušenie
   1.   Iba zodpovedný povoľujúci úradník môže požiadať o registráciu, úpravu, obnovenie alebo zrušenie varovania.
   2.   Zodpovedný povoľujúci úradník adresuje žiadosť o registráciu, úpravu, obnovenie alebo zrušenie varovaní účtovníkovi. Zodpovedný povoľujúci úradník použije formulár uvedený v prílohe k tomuto rozhodnutiu.
   3.   Kontaktná osoba pre varovanie uvedená v článku 8 pred zaslaním žiadosti účtovníkovi overí, že sú splnené požiadavky podľa článku 11 alebo 12.
   Článok 5
   Prístup do systému EWS
   Útvary Komisie a výkonné agentúry majú priamy prístup k informáciám v systéme EWS cez centrálny účtovný systém Komisie.
   Útvary Komisie alebo výkonné agentúry zodpovedné za miestny systém môžu tento centrálny účtovný systém používať na prístup k informáciám uloženým v systéme EWS za predpokladu, že je zaručená konzistentnosť údajov medzi miestnym systémom a centrálnym účtovným systémom.
   Článok 6
   Používanie systému EWS
   Informácie uložené v systéme EWS sa môžu použiť iba na účely plnenia rozpočtu alebo v súvislosti s akýmikoľvek inými finančnými prostriedkami, ktoré spravuje Únia. Týmto nie sú dotknuté informácie, ktoré obsahuje centrálna databáza vylúčených subjektov (ďalej len „databáza CED“) uvedená v článku 1 ods. 2 a 3 nariadenia (ES, Euratom) č. 1302/2008 (10).
   Úrad OLAF môže použiť informácie, ktoré obsahuje systém EWS a databáza CED na účely svojich vyšetrovaní podľa nariadenia Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (nariadenie o úrade OLAF), ako aj na účely svojich činností spojených s predchádzaním podvodom vrátane analýzy rizika.
   Článok 7
   Časový rozvrh konzultácie systému EWS
   Zodpovedný povoľujúci úradník overuje, či sa v systéme EWS nachádza varovanie týkajúce sa osoby v týchto fázach:

               a)

               pred prijatím individuálneho rozpočtového záväzku;

               b)

               pred prijatím globálneho rozpočtového záväzku, ak je osoba v tejto fáze známa;

               c)

               v prípade predbežných rozpočtových záväzkov pred uzavretím právneho záväzku, z ktorého vyplýva nárok na následné platby, pokiaľ nejde o platby zamestnancom a preplácanie cestovných výdavkov súvisiacich so zasadnutiami a výberovými konaniami;

               d)

               v prípade postupov verejného obstarávania alebo udeľovania grantov, súťaží o ceny a výziev na vyjadrenie záujmu najneskôr pred rozhodnutím o zadaní zákazky;

               e)

               v prípade verejného obstarávania, keď verejný obstarávateľ obmedzí počet záujemcov, ktorí sú vyzvaní na predloženie ponuky, pred skončením výberu záujemcov;

               f)

               pred vykonaním akejkoľvek platby, pokiaľ nejde o platby zamestnancom a preplácanie cestovných výdavkov súvisiacich so zasadnutiami a výberovými konaniami.

         Článok 8
   Kontaktná osoba pre varovanie
   Kontaktná osoba pre varovanie:

               a)

               pripraví žiadosť o registráciu varovania;

               b)

               zašle žiadosť a akékoľvek iné informácie týkajúce sa varovania účtovníkovi;

               c)

               poskytne informácie, ktoré umožňujú iným zodpovedným povoľujúcim úradníkom vykonať overenia alebo rozhodnúť o dôsledkoch uvedených v oddiele 4.

         ODDIEL 2

      INFORMÁCIE VLOŽENÉ DO SYSTÉMU EWS

   Článok 9
   Kategórie varovaní
   1.   Varovania v rámci systému EWS sa rozdeľujú do týchto dvoch kategórií:

               a)

               „varovania o overení“, ak je nejaká osoba podozrivá z podvodu, korupcie alebo akéhokoľvek protiprávneho konania poškodzujúceho finančné záujmy Únie, ako sa uvádza v článku 141 delegovaného nariadenia (EÚ) č. 1268/2012, alebo zo závažných chýb alebo z nezrovnalostí, profesionálneho pochybenia alebo zo závažného porušenia zmluvy alebo sa na ňu vzťahujú zistenia týkajúce sa podvodu, korupcie alebo akéhokoľvek protiprávneho konania poškodzujúceho finančné záujmy Únie, ako sa uvádza v uvedenom článku, alebo závažných chýb alebo nezrovnalostí, profesionálneho pochybenia alebo závažného porušenia zmluvy;

               b)

               „varovania o vylúčení“, ak je osoba vylúčená v súlade s dôvodmi vylúčenia stanovenými v článku 106 ods. 1 a v článku 109 ods. 1 nariadenia (EÚ, Euratom) č. 966/2012.

         2.   Na osobu sa môžu vzťahovať rôzne varovania zaregistrované z rôznych dôvodov.
   Článok 10
   Informácie zahrnuté do varovaní v systéme EWS
   Varovania v systéme EWS obsahujú tieto informácie:

               a)

               identifikáciu osoby;

               b)

               druh varovania;

               c)

               trvanie varovania;

               d)

               dôvody, na základe ktorých osoba predstavuje hrozbu pre finančné záujmy a dobré meno Únie alebo pre akékoľvek iné finančné prostriedky, ktoré spravuje Únia;

               e)

               informácie týkajúce sa námietkového konania;

               f)

               meno zodpovedného povoľujúceho úradníka;

               g)

               meno kontaktnej osoby pre varovanie uvedenej v článku 8 tohto rozhodnutia.

         Článok 11
   Varovanie o overení
   1.   Zodpovedný povoľujúci úradník môže požiadať o varovanie o overení v prípade, ak je splnená jedna z týchto podmienok:

               a)

               úrad OLAF informoval zodpovedného povoľujúceho úradníka v súlade s nariadením (EÚ, Euratom) č. 883/2013, keď sa vyšetrovaniami preukáže, že by mohlo byť vhodné prijať opatrenia na ochranu finančných záujmov Únie;

               b)

               Európsky dvor audítorov zaslal Komisii informácie alebo IAS zaslal informácie zodpovednému povoľujúcemu úradníkovi s uvedením podvodu, korupcie alebo akéhokoľvek iného protiprávneho konania poškodzujúceho finančné záujmy Únie, ako sa uvádza v článku 141 nariadenia (EÚ) č. 1268/2012, alebo s uvedením závažných chýb, nezrovnalostí alebo profesionálneho pochybenia alebo vážneho porušenia zmluvy vo vzťahu k osobe;

               c)

               zodpovedný povoľujúci úradník vykonal preskúmanie, audit alebo kontrolu, ktoré poukázali na podvod, korupciu alebo akékoľvek iné protiprávne konanie poškodzujúce finančné záujmy Únie, ako sa uvádza v článku 141 nariadenia (EÚ) č. 1268/2012, alebo na závažné chyby, nezrovnalosti alebo profesionálne pochybenie alebo vážne porušenie zmluvy vo vzťahu k osobe alebo dostal o takomto preskúmaní, audite alebo kontrole informácie.

         2.   Varovanie o overení trvá maximálne jeden rok. V prípade žiadosti o vylúčenie alebo v prípade, že už neexistuje potreba overenia, sa varovanie o overení zruší.
   3.   Varovanie o overení sa automaticky zruší na konci obdobia uvedeného v odseku 2.
   4.   Zodpovedný povoľujúci úradník môže požiadať o obnovenie varovania o overení v prípade, že úrad OLAF informuje, že závery vyšetrovaní uvedených v odseku 1 ešte neboli vypracované, ale že vyšetrovania odôvodňujú zachovanie overenia o varovaní. Zodpovedný povoľujúci úradník môže požiadať aj o obnovenie varovania o overení v prípade, že sú stále splnené podmienky stanovené v odseku 1 písm. b) a c).
   5.   Zodpovedný povoľujúci úradník uvedie dôvody, prečo je obnovenie nevyhnutné na ochranu finančných záujmov a dobrého mena Únie.
   6.   Obnovenie sa považuje za novú žiadosť o varovanie o overení.
   Článok 12
   Varovanie o vylúčení
   1.   Zodpovedný povoľujúci úradník požiada o varovanie o vylúčení v prípadoch uvedených v článku 106 ods. 1 alebo v článku 109 ods. 1 nariadenia (EÚ, Euratom) č. 966/2012.
   2.   Varovanie o vylúčení sa zruší na konca obdobia vylúčenia.
   3.   Varovanie o vylúčení sa zo systému EWS automaticky vloží do databázy CED.
   Článok 13
   Informácie zaslané úradom OLAF
   V prípade, že úrad OLAF zasiela informácie v súlade s článkom 7 ods. 6 nariadenia (EÚ, Euratom) č. 883/2013 s cieľom pomôcť zodpovednému povoľujúcemu úradníkovi pri rozhodovaní o prijatí ochranných opatrení na ochranu finančných záujmov Európskej únie alebo v súlade s článkom 11 nariadenia (EÚ, Euratom) č. 883/2013, tieto informácie obsahujú:

               a)

               totožnosť dotknutej osoby;

               b)

               zhrnutie príslušných skutočností a rizík zistených pri vyšetrovaní. Toto zhrnutie je dostatočné na to, aby osoba mohla byť účinne vypočutá podľa článku 16 tohto rozhodnutia;

               c)

               akékoľvek osobitné opatrenia v záujme dôvernosti, ktoré sa odporúčajú najmä v prípadoch, v ktorých sa používajú vyšetrovacie opatrenia v právomoci vnútroštátneho justičného orgánu, alebo v prípade externého vyšetrovania v právomoci vnútroštátneho orgánu, a to v súlade s vnútroštátnymi predpismi platnými pre vyšetrovania.

         ODDIEL 3

      PROCESNÉ USTANOVENIA PRE REGISTRÁCIU VAROVANIA

   Článok 14
   Predbežná konzultácia s ústrednými útvarmi týkajúca sa varovaní o overení
   Predtým než zodpovedný povoľujúci úradník rozhodne požiadať o registráciu varovania o overení na základe informácií zaslaných úradom OLAF v súlade s článkom 7 ods. 6 a článkom 11 nariadenia (EÚ, Euratom) č. 883/2013 konzultuje Generálne riaditeľstvo pre rozpočet (Ústredná finančná správa) a v prípade potreby Právny servis v úzkej spolupráci s úradom OLAF v súlade s nariadením (EÚ, Euratom) č. 883/2013.
   Článok 15
   Posúdenie varovaní o vylúčení ústrednými útvarmi
   Pred požiadaním o registráciu o varovanie o vylúčení a jeho primeraného trvania v súvislosti s prípadmi uvedenými v článku 106 ods. 1 písm. b), c) a e) a v článku 109 ods. 1, ktoré navrhuje zodpovedný povoľujúci úradník, vykoná Generálne riaditeľstvo pre rozpočet a Právny servis centralizované posúdenie. Ak varovanie o vylúčení navrhuje zodpovedný povoľujúci úradník na základe informácií zaslaných úradom OLAF, uvedené posúdenie sa vykoná v úzkej spolupráci s úradom OLAF.
   Článok 16
   Právo na vypočutie
   1.   Na registráciu varovaní sa vzťahujú tieto pravidlá:

               a)

               Vždy, keď zodpovedný povoľujúci úradník plánuje požiadať o registráciu varovania o vylúčení alebo plánuje prijať opatrenie, ktoré by mohlo mať nepriaznivý vplyv na práva dotknutej osoby, umožní najprv dotknutej osobe vyjadriť jej stanoviská v písomnej forme. Zodpovedný povoľujúci úradník poskytne osobe na vyjadrenie aspoň 14 kalendárnych dní. Zodpovedný povoľujúci úradník zároveň informuje osobu, že ak neodpovie, varovanie sa zaregistruje.
               V prípade potreby poskytne zodpovedný povoľujúci úradník osobe možnosť vyjadriť jej stanoviská na základe informácií poskytnutých úradom OLAF.

               b)

               Ak osoba predloží pripomienky, ktoré nemenia posúdenie zodpovedného povoľujúceho úradníka, zodpovedný povoľujúci úradník požiada účtovníka o aktiváciu varovania.
               Ak osoba predloží pripomienky, ktoré podľa zodpovedného povoľujúceho úradníka preukážu, že varovanie je neprimerané alebo zbytočné, varovanie sa neaktivuje a osoba bude náležite informovaná.
               Účtovník náležitým spôsobom potvrdí registráciu varovania v systéme EWS zodpovednému povoľujúcemu úradníkovi.

               c)

               Zodpovedný povoľujúci úradník informuje osobu o aktivácii varovania a jeho trvaní. Oznámenie však nie je potrebné, ak osoba neodpovedala na výzvu predložiť pripomienky v písomnej forme.

         2.   Zodpovedný povoľujúci úradník môže požiadať o registráciu varovania o vylúčení v prípadoch uvedených v článku 106 ods. 1 písm. e) nariadenia (EÚ, Euratom) č. 966/2012 až do rozhodnutia o trvaní vylúčenia ešte pred tým, než osobe poskytne možnosť vyjadriť jej stanoviská. Zodpovedný povoľujúci úradník poskytne osobe možnosť vyjadriť jej stanoviská týkajúce sa trvania vylúčenia.
   3.   Zodpovedný povoľujúci úradník môže požiadať o registráciu varovania o vylúčení v situáciách uvedených v článku 106 ods. 1 písm. a) nariadenia (EÚ, Euratom) č. 966/2012 ešte pred tým, než osobe poskytne možnosť vyjadriť jej stanoviská, ak má úradne osvedčenú listinu potvrdzujúcu situáciu. Zodpovedný povoľujúci úradník informuje osobu o registrácii varovania o vylúčení.
   4.   Zodpovedný povoľujúci úradník môže výnimočne odložiť poskytnutie možnosti osobe vyjadriť jej stanoviská v písomnej forme pred žiadosťou o registráciu varovania o vylúčení alebo pred prijatím akéhokoľvek opatrenia, ktoré by mohlo mať nepriaznivý vplyv na práva dotknutej osoby, za predpokladu, že existujú závažné legitímne dôvody na zachovanie dôvernosti vyšetrovania alebo vnútroštátneho súdneho konania, pričom pokračuje v registrácii varovania.
   5.   Ak úrad OLAF informuje zodpovedného povoľujúceho úradníka v súlade s článkom 13, uvedie, či je potrebné zachovať dôvernosť vyšetrovania alebo vnútroštátneho súdneho konania a odložiť poskytnutie možnosti osobe vyjadriť jej stanoviská.
   6.   Osoba dostane príležitosť vyjadriť svoje stanoviská hneď, ako zaniknú dôvody na ochranu vyšetrovania alebo vnútroštátneho súdneho konania.
   Článok 17
   Ochrana údajov a práva dotknutých osôb
   1.   Zodpovedný povoľujúci úradník informuje dotknuté osoby o tom, že údaje o nich môžu byť zahrnuté do systému EWS a komu sa údaje môžu oznámiť. Tieto všeobecné informácie sa oznámia písomne, najmä v prípade výziev na predkladanie ponúk, výziev na predkladanie návrhov, súťaží o ceny a v prípade neuverejnenia výziev pred zadaním zákaziek alebo udelením grantov.
   2.   Zodpovedný povoľujúci úradník, ktorý žiada o registráciu varovania, je zodpovedný za vzťahy s osobou, ktorej údaje sa vkladajú do systému EWS. Odpovedá na žiadosti dotknutej osoby o opravu nepresných alebo neúplných osobných údajov a na akékoľvek iné žiadosti alebo otázky tejto osoby.
   3.   Osoba môže tiež písomne požiadať účtovníka o informácie o tom, či je registrovaná v systéme EWS.
   Účtovník poskytne tieto informácie, pokiaľ zodpovedný povoľujúci úradník po dohode s úradom OLAF v prípade potreby nerozhodne, že sa uplatňujú obmedzenia stanovené v článku 20 ods. 1 nariadenia č. 45/2001.
   4.   Zrušené varovania sú prístupné len na účely auditu a vyšetrovania a pre používateľov systému EWS nie sú viditeľné.
   Osobné údaje, ktoré obsahujú varovania a ktoré sa týkajú fyzických osôb zostávajú prístupné na uvedené účely len päť rokov po zrušení varovania.
   Článok 18
   Preskúmanie varovania
   Ak osoba, vo vzťahu ku ktorej je registrované varovanie v systéme EWS, poskytne nové prvky, ktoré preukazujú, že dôvody registrácie už neexistujú, zodpovedný povoľujúci úradník požiada o zrušenie varovania.
   Osoba, vo vzťahu ku ktorej je registrované varovanie o vylúčení v systéme EWS, môže podať sťažnosť ombudsmanovi a požiadať o súdne preskúmanie.
   ODDIEL 4

      DÔSLEDKY VAROVANÍ

   Článok 19
   Všeobecné pravidlá týkajúce sa dôsledkov
   1.   Zodpovedný povoľujúci úradník požiada o poskytnutie akýchkoľvek relevantných informácií kontaktnú osobu pre varovanie, aby mohol rozhodnúť o dôsledkoch stanovených v tomto oddiele.
   2.   Ak na základe informácií, ktoré poskytol úrad OLAF, zodpovedný povoľujúci úradník požiada o registráciu varovania o overení podľa článku 11, zodpovedný povoľujúci úradník sa riadi postupom stanoveným v článku 14 alebo v článku 15 tohto rozhodnutia a rozhodne o dôsledkoch v úzkej spolupráci s úradom OLAF v súlade s nariadením (EÚ, Euratom) č. 883/2013.
   3.   Pri rozhodovaní o dôsledkoch zohľadňuje zodpovedný povoľujúci úradník v prípade všetkých varovaní tieto kritériá:

               a)

               riziká pre finančné záujmy a dobré meno Únie;

               b)

               výšku a trvanie právneho záväzku;

               c)

               naliehavosť plnenia právneho záväzku;

               d)

               povahu skutočností;

               e)

               závažnosť skutočností a

               f)

               možné dôsledky plnenia právneho záväzku.

         V prípade varovaní o vylúčení zohľadňuje zodpovedný povoľujúci úradník aj povahu a závažnosť dôvodov vylúčenia a potrebu kontinuity služby.
   4.   Zodpovedný povoľujúci úradník v každom prípade odôvodní svoje rozhodnutie o dôsledkoch v písomnej forme.
   Článok 20
   Dôsledky varovaní o overení
   1.   V prípade postupov verejného obstarávania alebo udeľovania grantov alebo súťaží o ceny, môže byť uvedené overenie takéto:

               a)

               zodpovedný povoľujúci úradník môže požiadať o ďalšie doklady, ako sa uvádza v rámci verejného obstarávania alebo postupu udeľovania grantu alebo súťaže o ceny;

               b)

               v prípade postupu udeľovania grantu analýza rizika týkajúceho sa predbežného financovania.

         2.   V prípade právneho záväzku môže byť uvedené overenie takéto:

               a)

               overenie, že akcia je v súlade s právnym záväzkom vrátane dodržiavania lehôt a obsahu výsledkov;

               b)

               v prípade existujúcich grantov overovanie oprávnenosti nákladov pred platbou alebo vykonanie auditu alebo kontrol na mieste.

         Článok 21
   Právo na vypočutie po varovaní o overení
   Postup stanovený v článku 15 tohto rozhodnutia a právo byť vypočutý stanovené v článku 16 tohto rozhodnutia sa uplatňujú aj vtedy, keď zodpovedný povoľujúci úradník po varovaní o overení plánuje prijať opatrenie, ktoré by mohlo mať nepriaznivý vplyv na práva dotknutej osoby.
   Článok 22
   Dôsledky varovaní o vylúčení na postupy a právne záväzky
   1.   V prípade postupov verejného obstarávania alebo udeľovania grantov alebo súťaží o ceny zodpovedný povoľujúci úradník vylúči osobu, na ktorú sa vzťahuje varovanie o vylúčení, z účasti na postupoch verejného obstarávania alebo udeľovania grantov, pokiaľ nie sú splnené podmienky stanovené v článku 106 ods. 2 nariadenia (EÚ, Euratom) č. 966/2012, keď sa osoba nachádza v monopolnej situácii.
   2.   V prípade existujúcich právnych záväzkov zodpovedný povoľujúci úradník rozhodne o dôsledkoch vrátane:

               a)

               pokračovať v plnení zákazky alebo grantu a vykonávať všetky náležité overenia;

               b)

               prerušiť lehotu na platbu v súlade s článkom 92 ods. 2 nariadenia (EÚ, Euratom) č. 966/2012;

               c)

               pozastaviť platby v súlade s článkom 208 delegovaného nariadenia (EÚ, Euratom) č. 1268/2012;

               d)

               pozastaviť zákazku alebo grant v súlade s článkom 116 a s článkom 135 ods. 5 nariadenia (EÚ, Euratom) č. 966/2012;

               e)

               ukončiť právny záväzok, ak poskytovanie právneho záväzku predpokladá ukončenie na základe informácií, pre ktoré bolo varovanie zaregistrované.

         3.   Ak je osoba subdodávateľom, zodpovedný povoľujúci úradník požiada uchádzača alebo záujemcu alebo dodávateľa, aby nahradil subdodávateľa.
   Článok 23
   Dôsledky varovaní o vylúčení na rozpočtové operácie
   1.   V prípade potreby potvrdí zodpovedný povoľujúci úradník v prípade varovania o vylúčení v účtovnom systéme, že platba by sa mala vykonať aj napriek varovaniu.
   2.   Ak je varovanie o vylúčení registrované, nemôže sa vykonať žiadny individuálny rozpočtový záväzok, žiadny zápis individuálneho právneho záväzku do rozpočtových účtov na základe rámcového záväzku ani uzavrieť právny záväzok založený na predbežnom záväzku, s výnimkou prípadov, keď sa osoba nachádza v monopolnej situácii podľa podmienok stanovených v článku 106 ods. 2 nariadenia (EÚ, Euratom) č. 966/2012.
   ODDIEL 5

      ZÁVEREČNÉ USTANOVENIA

   Článok 24
   Zrušenie
   Rozhodnutie 2008/969/ES, Euratom o systéme včasného varovania na použitie povoľujúcimi úradníkmi Komisie a výkonnými agentúrami sa zrušuje.
   Článok 25
   Prechodné ustanovenia
   1.   Varovania o vylúčení zaregistrované podľa rozhodnutia 2008/969/ES, Euratom zostávajú platné do konca ich trvania v súlade s uvedeným rozhodnutím.
   2.   Varovania W1, W2 a W3b zaregistrované podľa rozhodnutia 2008/969/ES, Euratom sa považujú za varovania o overení podľa tohto rozhodnutia.
   3.   Varovania W3a a W4 sa budú naďalej registrovať do 1. júla 2015 za podmienok stanovených v rozhodnutí 2008/969/ES, Euratom. Na uplatňovanie oddielu 4 tohto rozhodnutia sa varovania W3a a W4 považujú za varovania o overení podľa tohto rozhodnutia. Rozhodnutie 2008/969/ES, Euratom sa na varovania W5b uplatňuje do 1. júla 2015.
   Článok 26
   Uverejnenie
   Toto rozhodnutie sa uverejní v Úradnom vestníku Európskej únie.

      V Bruseli 13. novembra 2014

            Za Komisiu

         Kristalina GEORGIEVA

            podpredsedníčka

      (1)  Ú. v. EÚ L 298, 26.10.2012, s. 1.

      (2)  Ú. v. EÚ L 78, 19.3.2008, s. 1.

      (3)  Ú. v. EÚ L 248, 18.9.2013, s. 1.

      (4)  Rozhodnutie Komisie C(2014)2784 z 30. apríla 2014 o interných pravidlách plnenia všeobecného rozpočtu Európskej únie (oddielu Európskej komisie), určené útvarom Komisie.

      (5)  Ú. v. EÚ L 344, 20.12.2008, s. 12.

      (6)  Ú. v. EÚ L 344, 20.12.2008, s. 125.

      (7)  COM(2014) 358 z 18.6.2014.

      (8)  Ú. v. ES L 8, 12.1.2001, s. 1.

      (9)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).

      (10)  Nariadenie Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov (Ú. v. EÚ L 344, 20.12.2008, s. 12).

      PRÍLOHA

         ŠTANDARDNÝ FORMULÁR

         Žiadosť povoľujúceho úradníka zodpovedného za vkladanie údajov do systému včasného varovania (EWS) alebo centrálnej databázy vylúčených subjektov (CED), za ich úpravu alebo zrušenie, určená účtovníkovi

         Upozornenie: na jedno varovanie jedna žiadosť

      Predmet: Žiadosť o [registráciu/zrušenie/úpravu] varovania v [EWS/CED]
      Meno úradníka:
      Meno kontaktnej osoby pre varovanie:
      Žiadosť o

                  ☐

                  registráciu varovania

                  ☐

                  zrušenie varovania (1), ktorého vloženie bolo vyžiadané oznámením Ares [xx] z dňa:

                  ☐

                  úpravu varovania (2) (vrátane obnovenia existujúcej registrácie), ktorého vloženie bolo vyžiadané oznámením Ares [xx] z dňa:

            týkajúceho sa tejto osoby:
      Názov osoby (ak ide o fyzickú osobu, priezvisko a meno):
      Právna forma (ak ide o právnickú osobu):
      Priezvisko, meno osoby (osôb) s právomocou zastupovať túto právnickú osobu:
      Adresa (ak ide o právnickú osobu, adresa ústredia): ulica/č./PSČ/miesto/krajina

         Informácie týkajúce sa zložky právnických osôb (LEF):

                  ☐

                  Tento subjekt sa už nachádza v LEF pod týmto kľúčom (týmito kľúčmi): 6

                  ☐

                  Žiadosť o validáciu tohto subjektu v LEF už bola podaná.

            Prikladám vytlačenú kópiu žiadosti podanej cez systém ABAC, ktorá má tento kľúč (zvyčajne sa začína s „ABC“): Je priložený aj doklad na validáciu žiadosti.

                  ☐

                  Žiadosť sa týka subjektu, ktorý sa nenachádza v LEF, a informácie o ňom boli získané od vykonávacieho orgánu alebo subjektu podľa článku 108 ods. 2 a 3 nariadenia o rozpočtových pravidlách (pripojené k žiadosti).

                  1.

                  Žiadam vloženie tohto varovania:

                              ☐

                                 varovanie o overení z týchto dôvodov:

                              V prípade potreby uveďte odkaz na konzultáciu s GR BUDG alebo Právnym servisom:

                              ☐

                                 ylúčenie podľa nariadenia o rozpočtových pravidlách

                                          ☐

                                             článok 106 ods. 1 písm. a) nariadenia o rozpočtových pravidlách

                                          ☐

                                             článok 106 ods. 1 písm. b) nariadenia o rozpočtových pravidlách

                                    Uveďte názov súdu, ktorý vyniesol rozsudok, ktorý má účinok res judicata:
                              Uveďte dátum rozsudku, ktorý má účinok res judicata: DD/MM/RRRR

                              Uveďte odkaz na posúdenie Právneho servisu a GR pre rozpočet:
                              Uveďte odkaz na námietkové konanie:

                              ☐

                                 článok 106 ods. 1 písm. c) nariadenia o rozpočtových pravidlách

                              Uveďte odkaz na posúdenie Právneho servisu a GR pre rozpočet:
                              Uveďte odkaz na námietkové konanie:

                              ☐

                                 článok 106 ods. 1 písm. d) nariadenia o rozpočtových pravidláchb

                              Uveďte odkaz na námietkové konanie:

                              ☐

                                 článok 106 ods. 1 písm. e) nariadenia o rozpočtových pravidlách

                              Uveďte odkaz na posúdenie Právneho servisu a GR pre rozpočet:
                              Uveďte odkaz na námietkové konanie:
                              Uveďte názov súdu, ktorý vyniesol rozsudok, ktorý má účinok res judicata:
                              Uveďte dátum rozsudku, ktorý má účinok res judicata: DD/MM/RRRR

                  ☐

                  článok 106 ods. 1 písm. f) nariadenia o rozpočtových pravidlách (Sankcie podľa článku 109 ods. 1 nariadenia o rozpočtových pravidlách)
                  Uveďte odkaz na posúdenie Právneho servisu a GR pre rozpočet:
                  Uveďte odkaz na námietkové konanie a odkaz na rozhodnutie AOR a dátum:

                  2.

                  Opis dôvodov žiadosti o varovanie
                   (3)
                  :

                  3.

                  Trvanie registrácie
                   (4)
                  :

            Potvrdzujem týmto, že oznámené informácie boli získané a zaslané v súlade s nariadením Európskeho parlamentu a Rady (ES) č. 45/2001 o ochrane osobných údajov.

         [Podpis osoby oprávnenej požiadať o vloženie, zrušenie alebo úpravu varovania]

      Kópia:

         (1)  Nevypĺňajte oddiely 1 až 4.

         (2)  Vyplňte všetky oddiely, nielen tie, ktoré sa týkajú žiadosti o úpravu.

         (3)  Ak opis nemožno poskytnúť pre požiadavky týkajúce sa dôvernosti, uveďte: „nezverejňuje sa“.

         (4)  O trvaní vylúčenia podľa článku 106 ods. 1 písm. b), c), e), f) nariadenia o rozpočtových pravidlách musí rozhodnúť povoľujúci úradník v zmysle článku 2 rozhodnutia o systéme včasného varovania. Trvanie vylúčenia podľa článku 106 ods. 1 písm. a) a d) nariadenia o rozpočtových pravidlách sa registruje na obdobie maximálne 5 rokov.


title: Rozhodnutie Európskeho parlamentu a Rady (EÚ) 2015/470 z  11. marca 2015 o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z  2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/011 BE/Saint-Gobain Sekurit, Belgicko)

text:
               20.3.2015

               SK

               Úradný vestník Európskej únie

               L 76/56

         ROZHODNUTIE EURÓPSKEHO PARLAMENTU A RADY (EÚ) 2015/470
   z 11. marca 2015
   o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/011 BE/Saint-Gobain Sekurit, Belgicko)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006 o zriadení Európskeho fondu na prispôsobenie sa globalizácii (1), a najmä na jeho článok 12 ods. 3,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní do trhu práce.

               (2)

               EGF nesmie prekročiť maximálnu ročnú sumu 150 miliónov EUR (v cenách z roku 2011), ako sa stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (3).

               (3)

               Belgicko podalo 19. decembra 2013 žiadosť o mobilizáciu EGF v súvislosti s prepúšťaním v podniku Saint-Gobain Sekurit Benelux SA a do 4. júla 2014 ju doplnilo o dodatočné informácie. Táto žiadosť spĺňa požiadavky na určenie finančných príspevkov podľa článku 10 nariadenia (ES) č. 1927/2006. Komisia preto navrhuje mobilizovať prostriedky vo výške 1 339 928 EUR.

               (4)

               EGF by sa preto mal mobilizovať s cieľom poskytnúť finančný príspevok v súvislosti so žiadosťou Belgicka,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2015 sa mobilizuje Európsky fond na prispôsobenie sa globalizácii s cieľom poskytnúť sumu 1 339 928 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu, 11. marca 2015

            Za Európsky parlament

            predseda

         M. SCHULZ

            Za Radu

            predsedníčka

         Z. KALNIŅA-LUKAŠEVICA

      (1)  Ú. v. EÚ L 406, 30.12.2006, s. 1.

      (2)  Ú. v. EÚ C 373, 20.12.2013, s. 1.

      (3)  Ú. v. EÚ L 347, 20.12.2013, s. 884.


title: Rozhodnutie Rady z 19. novembra 1990 o uzavretí Dohody o založení Európskej banky pre obnovu a rozvoj

text:
Dôležité právne oznámenie

|

31990D0674

Úradný vestník L 372 , 31/12/1990 S. 0001 - 0002 Fínske špeciálne vydanie: Kapitola 11 Zväzok 16 S. 0135  Švédske špeciálne vydanie: Kapitola 11 Zväzok 16 S. 0135

		Rozhodnutie Radyz 19. novembra 1990o uzavretí Dohody o založení Európskej banky pre obnovu a rozvoj(90/674/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva a najmä na jej článok 235,so zreteľom na návrh Komisie,so zreteľom na stanovisko Európskeho parlamentu [1],keďže národy strednej a východnej Európy majú úzke historické väzby s národmi spoločenstva; keďže sa v súčasnosti tieto väzby dohodami o spolupráci a obchode posiľňujú;keďže krajiny strednej a východnej Európy sú zaviazané k základným princípom pluralitnej demokracie, právneho štátu a rešpektovaniu ľudských práv; keďže tieto krajiny sú ochotné vykonať reformy s cieľom prechodu k trhovému hospodárstvu;keďže hospodárske reformy významne prispejú k dynamickému rozvoju hospodárskych vzťahov medzi týmito krajinami a spoločenstvom; a keďže tento vývoj ďalej napomôže harmonickému rozvoju hospodárskych činností v celom spoločenstve;keďže prechod na trhové hospodárstvo bude vyžadovať značné investície najmä v súkromnom sektore ale aj vo verejnom sektore; keďže založenie zvláštnej banky by mohlo napomôcť pri zaisťovaní financií nevyhnutných na tieto investície;keďže 40 krajín spolu s Európskym hospodárskym spoločenstvom a Európskou investičnou bankou prejavili zámer stať sa členmi Európskej banky pre obnovu a rozvoj, ktorá je európska svojim základným charakterom a široko medzinárodná svojim členstvom; keďže za týmto účelom vypracovali zakladajúcu dohodu;keďže uzavretie tejto dohody Európskym hospodárskym spoločenstvom je nevyhnutné na dosiahnutie cieľov spoločenstva v oblasti vonkajších hospodárskych vzťahov; keďže zmluva na prijatie tohoto rozhodnutia neposkytuje žiadne iné právomoci ako tie, ktoré sú stanovené článku 235,ROZHODLA TAKTO:Článok 1Dohoda o založení Európskej banky pre obnovu a rozvoj sa týmto schvaľuje v mene Európskeho hospodárskeho spoločenstva.Znenie dohody je pripojené k tomuto rozhodnutiu.Článok 2Guvernéra a viceguvernéra banky, ktorí reprezentujú spoločenstvo podľa článku 23 ods. 1 dohody, vymenuje Komisia.Článok 31. Komisia v mene spoločenstva vymenuje inštitúciu, ktorá je depozitárom podľa článku 34 ods. 1 článkov dohody.2. Komisia je úradnou inštitúciou s ktorou banka môže komunikovať tak, ako je stanovené v článku 34 ods. 2 článkov dohody.Článok 4Predseda Rady uloží v mene spoločenstva listinu o schválení stanovenú v článku 61 článkov dohody.Článok 5Toto rozhodnutie bude uverejnené v Úradnom vestníku Európskych spoločenstiev [2].V Bruseli 19. novembra 1990Za RadupredsedaG. Carli[1] Ú. v. ES C 284, 12.11.1990[2] Dátum nadobudnutia platnosti dohody bude uverejnený v Úradnom vestníku Európskych spoločenstiev generálnym sekretariátom Rady.--------------------------------------------------


title: 2014/735/EÚ: Rozhodnutie Rady z  9. októbra 2014 o pozícii, ktorá sa má prijať v mene Európskej únie v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, pokiaľ ide o nahradenie protokolu 3 k uvedenej dohode týkajúceho sa vymedzenia pojmu „pôvodné výrobky“ a metód administratívnej spolupráce novým protokolom, ktorý, pokiaľ ide o pravidlá pôvodu, odkazuje na regionálny dohovor o paneuro-stredomorských pravidlách pôvodu

text:
               23.10.2014

               SK

               Úradný vestník Európskej únie

               L 304/97

         ROZHODNUTIE RADY
   z 9. októbra 2014
   o pozícii, ktorá sa má prijať v mene Európskej únie v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, pokiaľ ide o nahradenie protokolu 3 k uvedenej dohode týkajúceho sa vymedzenia pojmu „pôvodné výrobky“ a metód administratívnej spolupráce novým protokolom, ktorý, pokiaľ ide o pravidlá pôvodu, odkazuje na regionálny dohovor o paneuro-stredomorských pravidlách pôvodu

      (2014/735/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Protokol 3 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej (1) (ďalej len „dohoda“) sa týka vymedzenia pojmu „pôvodné výrobky“ a metód administratívnej spolupráce (ďalej len „protokol 3“).

               (2)

               Regionálnym dohovorom o paneuro-stredomorských preferenčných pravidlách pôvodu (2) (ďalej len „dohovor“) sa zavádzajú ustanovenia o pôvode tovaru, s ktorým sa obchoduje podľa príslušných obchodných dohôd uzatvorených medzi zmluvnými stranami. Čierna Hora a ostatní účastníci procesu stabilizácie a pridruženia zo západného Balkánu boli vyzvaní, aby sa pripojili k celoeurópskemu systému diagonálnej kumulácie pôvodu uvedenému v solúnskej agende, ktorý Európska rada schválila v júni 2003. Uvedení účastníci procesu boli k pristúpeniu k dohovoru vyzvaní rozhodnutím prijatým na Euro-stredomorskej ministerskej konferencii v októbri 2007.

               (3)

               Únia a Čierna Hora podpísali tento dohovor 15. júna 2011.

               (4)

               Listinu o prijatí uložila Únia u depozitára dohovoru 26. marca 2012 a Čierna Hora uložila listinu o prijatí 2. júla 2012. V dôsledku toho a na základe uplatnenia článku 10 ods. 3 dohovor nadobudol platnosť 1. mája 2012 vo vzťahu k Únii a 1. septembra 2012 vo vzťahu k Čiernej Hore.

               (5)

               Článok 6 dohovoru stanovuje, že každá zmluvná strana prijme primerané opatrenia na zabezpečenie toho, aby sa tento dohovor účinne uplatňoval. Rada pre stabilizáciu a pridruženie zriadená dohodou by mala na tento účel prijať rozhodnutie o nahradení protokolu 3 novým protokolom, ktorý, pokiaľ ide o pravidlá pôvodu, odkazuje na dohovor.

               (6)

               Pozícia Únie v Rade pre stabilizáciu a pridruženie by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Európskej únie v Rade pre stabilizáciu a pridruženie zriadenej Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, pokiaľ ide o nahradenie protokolu 3 k uvedenej dohode týkajúceho sa vymedzenia pojmu „pôvodné výrobky“ a metód administratívnej spolupráce novým protokolom, ktorý, pokiaľ ide o pravidlá pôvodu, odkazuje na Regionálny dohovor o paneuro-stredomorských preferenčných pravidlách pôvodu, je založená na návrhu rozhodnutia Rady pre stabilizáciu a pridruženie pripojenom k tomuto rozhodnutiu.
   Menšie zmeny v návrhu rozhodnutia Rady pre stabilizáciu a pridruženie môžu zástupcovia Únie v Rade pre stabilizáciu a pridruženie dohodnúť bez ďalšieho rozhodnutia Rady.
   Článok 2
   Rozhodnutie Rady pre stabilizáciu a pridruženie sa uverejní v Úradnom vestníku Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 9. októbra 2014

            Za Radu

            predseda

         A. ALFANO

      (1)  Ú. v. EÚ L 108, 29.4.2010, s. 3.

      (2)  Ú. v. EÚ L 54, 26.2.2013, s. 4.

      NÁVRH
      ROZHODNUTIE RADY PRE STABILIZÁCIU A PRIDRUŽENIE EÚ – ČIERNA HORA č. …
      z,
      ktorým sa nahrádza protokol 3 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej o vymedzení pojmu „pôvodné výrobky“ a metódach administratívnej spolupráce
      RADA PRE STABILIZÁCIU A PRIDRUŽENIE EÚ – ČIERNA HORA,
      so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej podpísanú v Luxemburgu 15. októbra 2007 (1), a najmä na jej článok 44,
      so zreteľom na protokol 3 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, týkajúci sa vymedzenia pojmu „pôvodné výrobky“ a metód administratívnej spolupráce,
      keďže:

                  (1)

                  Článok 44 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej (ďalej len „dohoda“) odkazuje na protokol 3 týkajúceho sa vymedzenia pojmu „pôvodné výrobky“ a metód administratívnej spolupráce (ďalej len „protokol 3“), ktorý stanovuje pravidlá pôvodu a kumuláciu pôvodu medzi Úniou, Čiernou Horou, Tureckom a ktoroukoľvek krajinou alebo ktorýmkoľvek územím zúčastnenými na stabilizačnom a asociačnom procese Únie.

                  (2)

                  Článok 39 protokolu 3 stanovuje, že Rada pre stabilizáciu a pridruženie ustanovená podľa článku 119 dohody môže rozhodnúť o zmene ustanovení uvedeného protokolu.

                  (3)

                  Účelom Regionálneho dohovoru o paneuro-stredomorských preferenčných pravidlách pôvodu (2) (ďalej len „dohovor“) je nahradiť protokoly o pravidlách pôvodu platné medzi krajinami paneuro-stredomorskej oblasti jediným právnym aktom. Čierna Hora a ostatní účastníci procesu stabilizácie a pridruženia zo západného Balkánu boli vyzvaní, aby sa pripojili k celoeurópskemu systému diagonálnej kumulácie pôvodu uvedenému v solúnskej agende, ktorý Európska rada schválila v júni 2003. Uvedení účastníci procesu boli k pristúpeniu k dohovoru vyzvaní rozhodnutím prijatým na Euro-stredomorskej ministerskej konferencii v októbri 2007.

                  (4)

                  Únia a Čierna Hora podpísali tento dohovor 15. júna 2011.

                  (5)

                  Listinu o prijatí uložila Únia u depozitára dohovoru 26. marca 2012 a Čierna Hora uložila listinu o prijatí 2. júla 2012. V dôsledku toho a na základe uplatnenia článku 10 ods. 3 dohovoru, dohovor nadobudol platnosť 1. mája 2012 vo vzťahu k Únii a 1. septembra 2012 vo vzťahu k Čiernej Hore.

                  (6)

                  Keď k dohovoru nepristúpia všetky zmluvné strany predmetnej právnej úpravy kumulácie pôvodu súčasne, nemalo by to viesť k vzniku menej priaznivej situácie, než aká bola na základe protokolu 3 predtým.

                  (7)

                  Protokol by sa preto mal nahradiť novým protokolom, aby odkazoval na dohovor,

            PRIJALA TOTO ROZHODNUTIE:
      Článok 1
      Protokol 3 k Dohode o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej týkajúci sa vymedzenia pojmu „pôvodné výrobky“ a metód administratívnej spolupráce sa nahrádza znením uvedeným v prílohe k tomuto rozhodnutiu.
      Článok 2
      Toto rozhodnutie nadobúda účinnosť dňom jeho prijatia.
      Uplatňuje sa od 1. septembra 2014.

         V …

               Za Radu pre stabilizáciu a pridruženie

               predseda

         (1)  Ú. v. EÚ L 108, 29.4.2010, s. 3.

         (2)  Ú. v. EÚ L 54, 26.2.2013, s. 4.

         PRÍLOHA
         Protokol 3
         týkajúci sa vymedzenia pojmu „pôvodné výrobky“ a metód administratívnej spolupráce
         Článok 1
         Uplatniteľné pravidlá pôvodu
         Na účely vykonávania tejto dohody sa uplatňuje dodatok I a príslušné ustanovenia dodatku II k Regionálnemu dohovoru o paneuro-stredomorských preferenčných pravidlách pôvodu (1) („dohovor“).
         Všetky odkazy na „príslušnú dohodu“ v dodatku I a v príslušných ustanoveniach dodatku II k dohovoru sa považujú za odkazy na túto dohodu.
         Článok 2
         Urovnávanie sporov
         Keď v súvislosti s postupmi overovania podľa článku 32 dodatku I k dohovoru vzniknú spory, ktoré nie je možné urovnať medzi colnými orgánmi, ktoré žiadajú o overenie, a colnými orgánmi, ktoré sú zodpovedné za výkon tohto overenia, predkladajú sa Rade pre stabilizáciu a pridruženie.
         Urovnávanie všetkých sporov medzi dovozcom a colnými orgánmi dovážajúcej krajiny sa riadi právnymi predpismi tejto krajiny.
         Článok 3
         Zmeny protokolu
         Rada pre stabilizáciu a pridruženie môže rozhodnúť o zmenách ustanovení tohto protokolu.
         Článok 4
         Odstúpenie od dohovoru
         1.   Ak Európska únia alebo Čierna Hora písomne oznámi depozitárovi dohovoru svoj zámer odstúpiť od dohovoru podľa článku 9 dohovoru, Európska únia a Čierna Hora bezodkladne začnú rokovania o pravidlách pôvodu na účely vykonávania tejto dohody.
         2.   Až do nadobudnutia platnosti novo dohodnutých pravidiel pôvodu sa na túto dohodu naďalej uplatňujú pravidlá pôvodu obsiahnuté v dodatku I a v prípade potreby aj príslušné ustanovenia dodatku II k dohovoru uplatniteľné v momente odstúpenia od dohovoru. Od okamihu odstúpenia od dohovoru sa pravidlá pôvodu obsiahnuté v dodatku I a v prípade potreby aj príslušné ustanovenia dodatku II k dohovoru vykladajú tak, aby umožňovali dvojstrannú kumuláciu len medzi Európskou úniou a Čiernou Horou.
         Článok 5
         Prechodné ustanovenia – kumulácia
         1.   Bez ohľadu na článok 3 dodatku I k dohovoru, pravidlá o kumulácii uvedené v článkoch 3 a 4 protokolu 3 k tejto dohode, ktoré Európska únia a Čierna Hora prijali pri uzatváraní dohody (2), sa naďalej uplatňujú medzi zmluvnými stranami tejto dohody dovtedy, kým sa dohovor začne uplatňovať na všetky zmluvné strany dohovoru uvedené v týchto článkoch 3 a 4.
         2.   Bez ohľadu na článok 16 ods. 5 a článok 21 ods. 3 dodatku I k dohovoru, keď sa kumulácia týka len štátov EZVO, Faerských ostrovov, Európskej únie, Turecka a účastníkov procesu stabilizácie a pridruženia, za dôkaz o pôvode možno považovať sprievodné osvedčenie EUR. 1 alebo vyhlásenie o pôvode.

            (1)  Ú. v. EÚ L 54, 26.2.2013, s. 4.

            (2)  Ú. v. EÚ L 108, 29.4.2010, s. 3.


title: 2004/793/ES: Rozhodnutie Rady z 15. novembra 2004 o ukončení konzultácie s Togskou republikou podľa článku 96 dohody z Cotonou

text:
               25.11.2004

               SK

               Úradný vestník Európskej únie

               L 349/17

      ROZHODNUTIE RADY

   z 15. novembra 2004
   o ukončení konzultácie s Togskou republikou podľa článku 96 dohody z Cotonou
   (2004/793/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na dohodu o partnerstve krajín AKT-ES, podpísanú v Cotonou 23. júna 2000 (1) („dohoda z Cotonou“), najmä na jej článok 96,
   so zreteľom na internú dohodu o opatreniach, ktoré sa majú prijať, a postupoch, ktoré sa majú dodržiavať, pri vykonávaní dohody o partnerstve krajín AKT-ES (2), najmä na jej článok 3,
   so zreteľom na návrh Komisie,
   keďže:

               (1)

               Vymedzené pravidlá nevyhnutných súčastí dohody z Cotonou podľa jej článku 9 boli porušené vládou Togskej republiky.

               (2)

               Podľa článku 96 dohody z Cotonou sa 14. apríla 2004 začali konzultácie s krajinami AKT a Togskou republikou, v rámci ktorých togské štátne orgány prijali osobitné záväzky, ktoré majú za cieľ nápravu problémov, na ktoré poukázala Európska únia, s vykonaním v priebehu trojmesačného obdobia prehĺbeného dialógu.

               (3)

               Po skončení tohto obdobia sa zdá, že niektoré z vyššie uvedených záväzkov viedli ku konkrétnym iniciatívam a iné boli splnené; predsa však mnohé dôležité opatrenia vzhľadom na nevyhnutné súčasti dohody z Cotonou sa ešte musia vykonať,

         ROZHODLA TAKTO:
   Článok 1
   Konzultácie začaté s Togskou republikou podľa článku 96 ods. 2 písm. a) dohody z Cotonou sú ukončené.
   Článok 2
   Opatrenia stanovené v návrhu listu, ktorý je uvedený v prílohe, sú prijaté podľa príslušných opatrení uvedených v článku 96 ods. 2 písm. c) dohody z Cotonou.
   Článok 3
   Zrušuje sa rozhodnutie adresovať vláde Togskej republiky list Rady a Komisie zo 14. decembra 1998.
   Článok 4
   Toto rozhodnutie nadobúda účinnosť dňom jeho prijatia. Uverejňuje sa v Úradnom vestníku Európskej únie.
   Jeho platnosť je dvadsaťštyri mesiacov od jeho prijatia Radou. Preskúma sa pravidelne každých šesť mesiacov.

      V Bruseli 15. novembra 2004

            Za Radu

            predsednička

         M. VAN DER HOEVEN

      (1)  Ú. v. ES L 317, 15.12.2000, s. 3.

      (2)  Ú. v. ES L 317, 15.12.2000, s. 376.

      PRÍLOHA
      K RUKÁM PREDSEDU VLÁDY TOGSKEJ REPUBLIKY
      Vážený pán predseda vlády,
      Európska únia prikladá veľký význam ustanoveniam článku 9 dohody z Cotonou. Dodržiavanie ľudských práv, demokratických princípov a princípov právneho štátu, na ktorom sa zakladá partnerstvo krajín AKT-ES, predstavuje nevyhnutné súčasti tejto dohody, a teda základ našich vzťahov.
      Európska únia si všimla, že súčasná politická situácia v Togu je charakterizovaná zablokovaním, a že demokratický deficit a slabé dodržiavanie ľudských práv a základných slobôd predstavujú naďalej porušovanie nevyhnutných súčastí podľa článku 9 vyššie uvedenej dohody.
      Európska únia sa 30. marca 2004 rozhodla, vzhľadom na tento článok a na súčasnú zablokovanú politickú situáciu v Togu, začať konzultácie podľa článku 96 dohody, aby sa situácia dôkladne preskúmala a v prípade potreby napravila.
      Tieto konzultácie sa konali v Bruseli 14. apríla 2004. V rámci nich boli spomenuté viaceré základné otázky a Vy ste mohli predložiť stanovisko a analýzu situácie togských štátnych orgánov. Európska únia s uspokojením vzala na vedomie, že togská strana prijala určité záväzky, ktoré sú uvedené v prílohe a stanovila pozitívne body na posilnenie demokratickej atmosféry a atmosféry právneho štátu v krajine.
      Bolo dohodnuté, aby prehĺbený dialóg o rozličných bodoch, ktoré boli vyzdvihnuté počas trojmesačného obdobia, prebiehal v Togu, a aby sa na konci tohto obdobia vykonal rozbor situácie.
      Tento prehĺbený a pravidelný dialóg sa uskutočnil na základe zoznamu opatrení, ktoré sa majú prijať na účel realizácie dohodnutých záväzkov.
      Z tejto bilancie vyplýva, že togské štátne orgány uskutočnili významné kroky. Obzvlášť sa berie na vedomie, že:

                  —

                  štátne orgány zorganizovali pre prefektov a poriadkové sily stretnutia na informovanie a zvýšenie záujmu o rozličné aspekty ľudských práv a základných slobôd. Štátne orgány distribuovali inštrukcie a obežníky, v ktorých sa pripomínajú existujúce smernice a pravidlá. Opozícia mohla skonštatovať a potvrdiť niekoľko pozitívnych výsledkov,

                  —

                  štátne orgány poučili sudcov, aby všetky spisy osôb, ktoré sa nachádzajú vo vyšetrovacej väzbe a ktorých vyšetrovanie je ukončené, boli urýchlene rozhodnuté. Táto výzva na urýchlenie umožnila naplánovať 214 súdnych rozhodnutí, medzi ktorými sú aj spisy určitého počtu väzňov považovaných za politických. Vláda zaručila prístup advokátov k ich klientom počas fázy predbežného vyšetrovania. Približne 500 väzňov bolo oslobodených v auguste na základe buď odpustenia trestu, alebo podmienečným prepustením na slobodu,

                  —

                  prístup do verejných médií, až donedávna, mimo obdobia volebnej kampane, vyhradený vláde a politickej strane pri moci, bol v posledných týždňoch rozšírený aj na opozičné strany, aj keď tento prístup nie je ešte vyrovnaný,

                  —

                  vláda iniciovala reformu Národnej komisie pre ľudské práva a Najvyššieho audiovizuálneho a komunikačného úradu,

                  —

                  nový tlačový zákon bol schválený národným zhromaždením 24. augusta,

                  —

                  s pomocou rozvojového programu OSN (RPOSN) bola pripravená diagnóza súdneho systému,

                  —

                  vláda pokračovala vo svojich aktivitách v oblasti decentralizácie a nedávno prijala v tejto veci politický list,

                  —

                  prvé stretnutie s tradičnou opozíciou sa konalo 25. augusta so zreteľom na začatie národného dialógu v štrukturovanom a transparentnom rámci.

            Niet pochýb, že tieto kroky prispeli k posilneniu dodržiavania ľudských práv a základných slobôd vo Vašej krajine. Avšak v oblasti obnovovania demokracie zostávajú body, ktoré vzbudzujú závažné obavy.
      V tomto kontexte Európska únia obzvlášť očakáva konkrétne tieto opatrenia, ktoré zodpovedajú záväzkom uvedeným v prílohe tejto prílohy:

                  —

                  vykonávanie národného dialógu v štruktúrovanom a transparentnom rámci v súlade so záväzkom č. 1.1,

                  —

                  v kontexte tohto dialógu revíziu volebného rámca, ktorým sa zaručí transparentný a demokratický proces v súlade so záväzkom č. 1.3,

                  —

                  definíciu právneho rámca o usporiadaní financovania politických strán v súlade so záväzkom č. 1.4,

                  —

                  usporiadanie volieb do zákonodarných orgánov a miestnych volieb v súlade so záväzkami č. 1.5 a 1.6,

                  —

                  pokračovanie procesu decentralizácie podľa záväzku č. 1.7,

                  —

                  pokračovanie nápravy situácie politických väzňov a ich prípadné oslobodenie podľa záväzku č. 2.2,

                  —

                  revíziu mandátu a štatútu Národnej komisie pre ľudské práva a Najvyššieho audiovizuálneho a komunikačného úradu podľa záväzkov č. 2.5 a 3.6,

                  —

                  pokračovanie reformy právneho a súdneho sektora v súlade s odporúčaniami uvedenými v diagnostickej správe RPOSN.

            Európska únia rovnako prikladá veľký význam pokračovaniu a konsolidácii už podniknutých aktivít v rámci záväzkov č. 1.2, 1.4, 2.1, 2.3, 2.4, 2.6, 3.2, 3.3, 3.4 a 3.5.
      Po skončení konzultácií a po uznaní záväzkov realizovaných v tomto štádiu a so zreteľom na dôležité aktivity, ktoré sa ešte majú vykonať, bolo rozhodnuté prijať tieto vhodné opatrenia podľa článku 96 ods. 2 písm. c) dohody z Cotonou:

                  1.

                  vykonávanie projektov, ktoré sú financované zo zvyšných čiastok 6. a 7. Európskeho rozvojového fondu (ERF) a ktoré majú slúžiť potrebám obyvateľstva, ako aj tých, ktoré podporujú dodržiavanie nevyhnutných súčastí dohody z Cotonou, a to dodržiavanie ľudských práv, demokratických princípov a princípov právneho štátu. Taktiež sa bude vykonávať Národný program decentralizovaných aktivít pre správu životného prostredia, ako aj Rámec vzájomných záväzkov na fondy Stabex 1990–1994;

                  2.

                  pomoc inštitúciám, ktorá je určená na podporu uskutočňovania opatrení zameraných na splnenie zmluvných záväzkov v rámci konzultácií, môže byť poskytnutá zo zvyšných čiastok 6. a 7. ERF. Z tohto dôvodu Komisia pristúpi, okrem iného, k prijatiu rozhodnutia o financovaní programu „4. všeobecného sčítania obyvateľstva a bývania“;

                  3.

                  oznámenie o pridelení prostriedkov 9. ERF sa uskutoční po tom, čo bude zriadený volebný rámec, ktorý zaručí transparentný a demokratický volebný proces a ktorý bude prijateľný všetkými stranami, a určí sa termín konania volieb do zákonodarných orgánov. V takom prípade začne plánovanie týchto zdrojov;

                  4.

                  podľa oznámenia 9. ERF môže byť poskytnutá podpora na prípravu volieb s výhradou, že budú dodržané podmienky stanovené podľa vyššie spomenutého volebného rámca;

                  5.

                  keď sa uskutočnia slobodné a riadne voľby do zákonodarných orgánov, spolupráca s Európskou úniou sa úplne obnoví s vykonávaním 9. ERF a Rámca vzájomných záväzkov na fondy Stabex 1995–1999;

                  6.

                  príspevky na regionálne projekty sa preskúmajú podľa potreby;

                  7.

                  operácie humanitárneho charakteru, obchodná spolupráca a obchodné preferencie zostávajú nedotknuté.

            Budú sa vykonávať pravidelné revízie raz za šesť mesiacov, na ktorých sa spoločne zúčastnia predsedníctvo Európskej únie a Európska komisia.
      Európska únia bude naďalej podrobne sledovať situáciu v Togu a počas dvadsaťštyrimesačného kontrolného obdobia bude s Vašou vládou udržiavať hlbší politický dialóg, aby sa zabezpečilo, že bude pokračovať v línii už podniknutých akcií na účel obnovenia demokracie a právneho štátu a na účel pokračovania a konsolidácie svojich snáh v oblasti ľudských práv a základných slobôd.
      V prípade urýchlenia uskutočňovania záväzkov prijatých togskými štátnymi orgánmi alebo naopak, v prípade prerušenia, Európska únia si vyhradzuje právo zmeniť a doplniť vhodné opatrenia.
      Prijmite prosím, pán predseda vlády, uistenie o našej najvyššej úcte.

         V Bruseli 15. novembra 2004

               Za Komisiu

               Za Radu

         PRÍLOHA K PRÍLOHE
         ZOZNAM ZÁVÄZKOV PRIJATÝCH TOGSKOU REPUBLIKOU
         Vláda Togskej republiky prijala tieto záväzky vo vzťahu k Európskej únii v rámci konzultácií podľa článku 96 dohody z Cotonou.
         Záväzok č. 1.1.:
         S cieľom zaistiť plné dodržiavanie demokratických princípov, bezodkladné oznámenie otvoreného a dôveryhodného obnovenia celoštátneho dialógu s tradičnou opozíciou a občianskou spoločnosťou, ktorý bude štruktúrovaný a transparentný.
         Záväzok č. 1.2.:
         Záväzok bezodkladne zaručiť slobodnú činnosť akejkoľvek politickej strany bez akéhokoľvek obťažovania, zastrašovania alebo cenzúry.
         Záväzok č. 1.3.:
         Vychádzajúc z Rámcovej dohody z Lomé, záväzok pristúpiť v lehote 6 mesiacov k revízii volebného rámca, ktorým sa zaručí, že volebný proces bude transparentný, demokratický a prijateľný pre všetky strany.
         Záväzok č. 1.4.:
         Záväzok zaručiť všetkým politickým stranám rovnomerný prístup do verejných médií a nastoliť vyvážený systém prístupu k štátnym prostriedkom, ktoré sú vyčlenené na financovanie politických strán.
         Záväzok č. 1.5.:
         Záväzok usporiadať nové voľby do zákonodarných orgánov za transparentných podmienok a so súhlasom na účasť medzinárodných pozorovateľov vo všetkých štádiách procesu, v čo najskoršom možnom termíne a podľa rámca prijatého v záväzku 1.3.
         Záväzok č. 1.6.:
         Záväzok usporiadať v lehote 12 mesiacov miestne voľby za transparentných podmienok a so súhlasom na účasť pozorovateľov vo všetkých štádiách procesu.
         Záväzok č. 1.7.:
         Záväzok zaviesť v lehote 12 mesiacov podmienky potrebné na to, aby demokraticky zvolené mestské rady disponovali mandátom a prostriedkami potrebnými na zabezpečenie účinnej a demokraticky legitímnej miestnej správy.
         Záväzok č. 2.1.:
         Záväzok zaručiť, že sa na togskom území už viac nebudú vykonávať mimosúdne popravy, mučenie a ďalšie neľudské a ponižujúce činy vrátane vhodného vzdelávania kádrov poriadkových síl a súdneho systému.
         Záväzok č. 2.2.:
         Záväzok oslobodiť všetkých politických väzňov, ktorí sú zjavne zadržiavaní pre svoju politickú opozíciu, kritické vyjadrenia voči vláde alebo ďalšie dôvody, ktoré neodôvodňujú väznenie. Zoznam väzňov, ktorých sa dotýka toto opatrenie, by mal byť zostavený v spolupráci s jednou alebo viacerými MO, ktoré budú uznávané, v tejto veci príslušné a prijateľné všetkými stranami. Tento záväzok by mal byť dodržaný v lehote, ktorá nepresiahne 6 týždňov.
         Záväzok č. 2.3.:
         Záväzok postúpiť prokuratúre v lehote troch mesiacov všetky spisy osôb, ktoré sú vo vyšetrovacej väzbe alebo vyšetrované na slobode, na účel objasnenia ich prípadu v súlade s platnou právnou úpravou.
         Záväzok č. 2.4.:
         Záväzok umožniť do skončenia konzultácií advokátom a humanitárnym MO a MO pre ľudské práva, v sprievode lekára podľa vlastného výberu, voľný prístup k väzňom, bez ohľadu na miesto uväznenia (väznice, žandárske stanice, polícia, atď.), aby si mohli overiť, že nedošlo k mučeniu alebo inému neľudskému zaobchádzaniu.
         Záväzok č. 2.5.:
         Záväzok preskúmať v lehote 9 mesiacov mandát a štatút Národnej komisie pre ľudské práva, aby bola zaručená jej skutočná nezávislosť vo vzťahu k správnym orgánom.
         Záväzok č. 2.6.:
         Záväzok dať súdne alebo disciplinárne stíhať vinníkov, ktorým bolo dokázané vykonávanie mimosúdnych popráv, mučenie a ponižujúce a neľudské zaobchádzanie. Tento záväzok by mal tiež obsahovať zmeny a doplnenia príslušných právnych predpisov v častiach, kde je to potrebné.
         Záväzok č. 2.7.:
         Záväzok zabezpečiť prostredníctvom vhodných opatrení, ktoré sa stanovia neskôr, fungovanie súdnictva, ktoré bude nestranné a nezávislé od výkonnej moci. Diagnóza, ktorá umožní vypracovanie akčného plánu, sa očakáva do skončenia konzultácií.
         Záväzok č. 3.1.:
         Záväzok preskúmať v lehote 6 mesiacov tlačový a komunikačný zákon, s cieľom dostať ho na úroveň, ktorá bude v súlade s medzinárodnými štandardmi. Obzvlášť sa očakáva, že budú zrušené tresty odňatia slobody za trestné činy „ohovárania a urážky na cti“, ktoré sú v súčasnosti uvedené v tlačovom zákone.
         Záväzok č. 3.2.:
         Záväzok bezodkladne zaručiť, že médiá, MO a zástupcovia občianskej spoločnosti nebudú nijako obťažovaní, cenzurovaní alebo zastrašovaní.
         Záväzok č. 3.3.:
         Záväzok bezodkladne zaručiť všetkým politickým a občianskym činiteľom a každému občanovi právo na slobodu prejavu, právo zúčastňovať sa pokojných zhromaždení a manifestácií, verejne a na celom území štátu, bez akéhokoľvek obťažovania, cenzúry alebo zastrašovania.
         Záväzok č. 3.4.:
         Záväzok zaručiť voľný pohyb všetkým politickým a občianskym činiteľom ako občanom a v rámci vykonávania ich politických funkcií a reprezentovania občianskej spoločnosti.
         Záväzok č. 3.5.:
         Záväzok zaručiť do skončenia konzultácií každému občanovi voľný prístup k informáciám médií vrátane webových stránok opozičných strán, MO, atď.
         Záväzok č. 3.6.:
         Záväzok preskúmať v lehote 6 mesiacov mandát a štatút Najvyššieho audiovizuálneho a komunikačného úradu, aby bola zaručená jeho skutočná nezávislosť vo vzťahu k správnym orgánom a všetkým politickým silám.
         Záväzok č. 4.1.:
         Záväzok dodať inštanciám Európskej únie 1. júna a 1. júla 2004 správy o pokroku, ktorý sa dosiahol v rôznych oblastiach rozhovorov, a o splnení prijatých záväzkov.
         Záväzok č. 4.2.:
         Záväzok zúčastňovať sa, pokiaľ ide o togské štátne orgány, dialógu na mieste a uľahčiť prípadné misie úradníkov Komisie a predsedníctva v Togu v rámci začatého dialógu.


title: Rozhodnutie Rady (SZBP) 2016/208 z 15. februára 2016, ktorým sa mení rozhodnutie (SZBP) 2015/260, ktorým sa predlžuje mandát osobitného zástupcu Európskej únie pre ľudské práva

text:
               16.2.2016

               SK

               Úradný vestník Európskej únie

               L 39/47

         ROZHODNUTIE RADY (SZBP) 2016/208
   z 15. februára 2016,
   ktorým sa mení rozhodnutie (SZBP) 2015/260, ktorým sa predlžuje mandát osobitného zástupcu Európskej únie pre ľudské práva
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 31 ods. 2 a článok 33,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 25. júla 2012 rozhodnutie 2012/440/SZBP (1), ktorým sa pán Stavros LAMBRINIDIS vymenúva za osobitného zástupcu Európskej únie (OZEÚ) pre ľudské práva.

               (2)

               Rada 17. februára 2015 prijala rozhodnutie (SZBP) 2015/260 (2), ktorým sa mandát OZEÚ predlžuje do 28. februára 2017.

               (3)

               Rozhodnutie (SZBP) 2015/260 stanovuje finančnú referenčnú sumu určenú na obdobie od 1. marca 2015 do 29. februára 2016. Nová referenčná suma by sa mala stanoviť na obdobie od 1. marca 2016 do 28. februára 2017.

               (4)

               Rozhodnutie (SZBP) 2015/260 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 5 rozhodnutia (SZBP) 2015/260 sa odsek 2 nahrádza takto:

      „2.   Referenčná suma určená na úhradu výdavkov spojených s mandátom OZEÚ od 1. marca 2016 do 28. februára 2017 je 825 000 EUR.“

   Článok 2
   Toto rozhodnutie nadobúda účinnosť dňom jeho prijatia.

      V Bruseli 15. februára 2016

            Za Radu

            predsedníčka

         F. MOGHERINI

      (1)  Rozhodnutie Rady 2012/440/SZBP z 25. júla 2012, ktorým sa vymenúva osobitný zástupca Európskej únie pre ľudské práva (Ú. v. EÚ L 200, 27.7.2012, s. 21).

      (2)  Rozhodnutie Rady (SZBP) 2015/260 zo 17. februára 2015, ktorým sa predlžuje mandát osobitného zástupcu Európskej únie pre ľudské práva (Ú. v. EÚ L 43, 18.2.2015, s. 29).


title: 2013/273/EÚ: Rozhodnutie Rady zo 6. júna 2013 , ktorým sa vymenúvajú traja maltskí členovia a traja maltskí náhradníci Výboru regiónov

text:
               11.6.2013

               SK

               Úradný vestník Európskej únie

               L 159/13

         ROZHODNUTIE RADY
   zo 6. júna 2013,
   ktorým sa vymenúvajú traja maltskí členovia a traja maltskí náhradníci Výboru regiónov
   (2013/273/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh maltskej vlády,
   keďže:

               (1)

               Rada prijala 22. decembra 2009 rozhodnutie 2009/1014/EÚ (1) a 18. januára 2010 rozhodnutie 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pani Claudette ABELY BALDACCHINOVEJ, pána Michaela COHENA a pána Malcolma MIFSUDA sa uvoľnili tri miesta členov Výboru regiónov. V dôsledku skončenia funkčného obdobia pani Doris BORGOVEJ a pána Iana BORGA sa uvoľnili dve miesta náhradníkov Výboru regiónov. V dôsledku vymenovania pána Paula FARRUGIA za člena Výboru regiónov sa uvoľní jedno miesto náhradníka,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členov:

                           —

                           pán Peter BONELLO, Mayor of San Ġiljan,

                           —

                           pán Paul FARRUGIA, Mayor of Ħal Tarxien,

                           —

                           Dr Marc SANT, Councillor, Ħal Lija Local Council

                     a

               b)

               za náhradníkov:

                           —

                           pán Jesmond AQUILINA, Deputy Mayor of Ħal Qormi,

                           —

                           pán Anthony MIFSUD, Councillor, Imtarfa Local Council,

                           —

                           pán Raymond TABONE, Councillor, San Pawl il-Baħar Local Council.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 6. júna 2013

            Za Radu

            predseda

         A. SHATTER

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: 2012/675/EÚ: Rozhodnutie Rady z  29. októbra 2012 , ktorým sa vymenúvajú traja členovia a dvaja náhradníci Výboru regiónov za Spojené kráľovstvo

text:
               1.11.2012

               SK

               Úradný vestník Európskej únie

               L 305/25

         ROZHODNUTIE RADY
   z 29. októbra 2012,
   ktorým sa vymenúvajú traja členovia a dvaja náhradníci Výboru regiónov za Spojené kráľovstvo
   (2012/675/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh vlády Spojeného kráľovstva,
   keďže:

               (1)

               Rada prijala 22. decembra 2009 a 18. januára 2010 rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Jonathana BELLA, pána Iaina MALCOLMA a pani Irene OLDFATHEROVEJ sa uvoľnili tri miesta členov Výboru regiónov. V dôsledku skončenia funkčného obdobia pána Teda BROCKLEBANKA a pána Nicola STEPHENA sa uvoľnili dve miesta náhradníkov Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za členov:

                           —

                           pani Patricia FERGUSON MSP, Member of the Scottish Parliament,

                           —

                           pán Paul WATSON, Councillor,

                           —

                           pán Trevor CUMMINGS, Councillor,

                     a

               b)

               za náhradníkov:

                           —

                           pán Jim HUME MSP, Member of the Scottish Parliament,

                           —

                           pán Jamie McGRIGOR MSP, Member of the Scottish Parliament.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 29. októbra 2012

            Za Radu

            predseda

         E. FLOURENTZOU

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: Rozhodnutie Rady (SZBP) 2016/608 z 18. apríla 2016 o dočasnom prijatí niektorých Palestínčanov členskými štátmi Európskej únie

text:
               20.4.2016

               SK

               Úradný vestník Európskej únie

               L 104/18

         ROZHODNUTIE RADY (SZBP) 2016/608
   z 18. apríla 2016
   o dočasnom prijatí niektorých Palestínčanov členskými štátmi Európskej únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29 a jej článok 31 ods. 1,
   keďže:

               (1)

               Rada prijala 5. marca 2015 rozhodnutie (SZBP) 2015/363 (1) o dočasnom prijatí niektorých Palestínčanov členskými štátmi, ktorým sa im na obdobie ďalších 24 mesiacov predlžuje platnosť ich vnútroštátnych povolení na vstup a pobyt na území členských štátov uvedených v spoločnej pozícii 2002/400/SZBP (2).

               (2)

               Na základe vyhodnotenia uplatňovania spoločnej pozície 2002/400/SZBP Rada považuje za vhodné predĺžiť platnosť uvedených povolení na obdobie ďalších 24 mesiacov,

         PRIJALA TOTO ROZHODNUTIE:
   Článok 1
   Členské štáty uvedené v článku 2 spoločnej pozície 2002/400/SZBP predĺžia platnosť vnútroštátnych povolení na vstup a pobyt udelených podľa článku 3 uvedenej spoločnej pozície na obdobie ďalších 24 mesiacov, a to od 31. januára 2016.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 18. apríla 2016

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/363 z 5. marca 2015 o dočasnom prijatí niektorých Palestínčanov členskými štátmi Európskej únie (Ú. v. EÚ L 62, 6.3.2015, s. 24).

      (2)  Spoločná pozícia Rady 2002/400/SZBP z 21. mája 2002 o dočasnom prijatí niektorých Palestínčanov členskými štátmi Európskej únie (Ú. v. ES L 138, 28.5.2002, s. 33).